Martin Geertsen (V), 2011-12-14:
Tak for det.
Se, i denne søde juletid vil jeg gerne invitere Tingets medlemmer til at deltage i en lille quiz og forsøge at gætte på, hvem der har sagt følgende: »Der er nogle faretruende tendenser i de metoder, som Fogh bruger til at sætte sig på dagsordenen.
Samtidig har regeringen ansat en hærskare af spindoktorer, som den bruger meget aggressivt til at fremme sin egen dagsordenen.
Det er farlige tendenser.«
Hvem har mon sagt det?
Det har såmænd formanden, hr. Mogens Lykketoft.
Det er formanden, der har stået fadder til dette citat i Berlinske Tidende den 16. august 2007.
Og der findes usigelig mange andre udsagn af den karakter.
Hvorfor er det interessant?
Det er det, fordi det står i så skærende kontrast til, hvad regeringen rent faktisk gør.
Sandheden er nemlig den, at regeringen med de ansættelser, man til dato har foretaget, budgetterer med i 2012 at bruge 24,7 mio. kr. på spindoktorers løn plus noget pension, som vi egentlig dybest set ikke rigtig kender til.
Til sammenligning brugte VK-regeringen i 2011 i alt 17,2 mio. kr., altså en stigning på op mod 50 pct. på udgifter til spindoktorer.
Men regeringen har faktisk givet sig selv rum til mere.
Man har givet sig selv lov til at bruge helt op til 30,8 mio. kr., altså en stigning på godt 80 pct. i forhold til VK-regeringens såkaldte hærskare af spindoktorer.
For den prisstigning kunne regeringen, for nu bare at give et enkelt eksempel, ifølge S og SF's eget oplæg, »Tryghed om sundhed«, have finansieret en eller måske to lægeambulancer til gavn og til glæde for yderområderne i Danmark.
Men det røde klagekor sang jo ikke kun om størrelsen af det samlede rådgiverbudget.
I 2008 krævede SF's nuværende politiske ordfører, hr. Jesper Petersen, at hver enkelt rådgiver maks. måtte tjene 1 mio. kr. om året.
I den nuværende regering er det dog sådan, at flere særlige rådgiveres løn overstiger dette loft, herunder statsministerens særlige rådgiver, som tjener 6 kr. – ja, Tingets medlemmer hørte rigtigt – under den udstukne grænse på 1.040.000 kr.
Det er jo for de regnekyndige et stykke over SF's krav om et loft på 1 mio. kr.
Nu er det jo ikke sådan, at vi ikke under regeringen al den hjælp, den kan få.
Men tillad mig ikke desto mindre at spørge sådan helt retorisk: Hvad er det, man kalder den slags?
Hvad er det, man kalder det, når man skælder og smælder og sætter sig op på en høj moralsk hest for derefter i egne handlinger at falde tungt, dybt og moralsk blødende til jorden?
Råddenskab og sygt, sådan karakteriserede ledende socialdemokrater og SF'ere i går kulturen i Venstre.
Nu er jeg ikke sart, jeg er ikke knibsk, og jeg er bestemt ikke puritansk, og jeg skal bestemt ikke stille mig til dommer over den politiske debat eller tonen i den.
Men hvor må man være sikker på at være ren og pur som nyfalden sne, når man nedkalder den slags politiske fatwaer over landets største parti med mere end 100 års historie, 45.000 medlemmer, omkring 1 million vælgere og i hundredvis af medlemmer af byråd, regionsråd og Folketing.
Socialdemokraterne og SF har ikke sat navne og ansigter på den kulturkarakteristik.
Er det Venstres formand, man taler om?
Er det Venstres politiske ordfører?
Er det Venstres gruppeformand?
Eller er det bare alle, der har noget med Venstre at gøre, som er smittebærere af denne råddenskab og sygdom?